571 **S`isch halt e so.**

Ich sött ja nöd!

Ich weiss, s`isch blöd,

ha wieder emol viel z`viel gässe.

Jetzt lueg denn, wenn ich s`Gwicht due mässe

wie d`Waag , mi liebi Waag duet motze:

„Du Lööli, es isch scho zum chotze.

Du lehrsch es nie, machschs immer wieder.

Wirsch denn au emol no gschieder?“

Ach mis Wöögli, chasch`s nöd loh!

S`isch halt es so!

Ha geschter z`Abig mit paar Fründe,

d` Grenze welle go ergründe.

Ha nach paar wunderbare Schtunde

es Dutzend leeri Fläsche gfunde

uf em füechte Schtubetisch.

Hüt fühl ich mich denn gar nöd frisch.

Im Chopf da kämpfe, han ich s`Gfüehl

siebe Zwerge um sächs Schtüel.

Ich wirde darob gar nöd froh;

S`isch halt e so!

Hüt chöme min Enkel z`Bsuech.

Das isch, ich weiss denn halt der Fluech,

sie wänd, vor allem die chlini Gritte,

der 70-jährig Esel ritte.

Ich muess uf em Bode, uf allne Viere

rund um d`Schtube galoppiere.

Die uf em Rügge gänd mir d`Schpore,

gly isch der Opa uf der Schnorre.

Händ`s gnueg, wie isch der Opa froh!

S`isch halt e so!

Ich liebe Schport, gang gern go schwimme,

due mini alte Muskle trimme.

So blyb ich munter und au fit,

was viel Freud und Wohlgfühl git.

Oft vergiss ich, dass mini Bei

scho 70 Jahr uf em Buggel hei.

Bim allzu heftige Umejucke

git`s es churzes, heftigs Zucke!

Hann denn en Zerrig übercho;

S`isch halt e so!

Ich weiss, ich sötti lieber nöd

z`viel Wysse trinke, das isch blöd!

Sött, statt Filet Ghackets ässe

und Innereie glatt vergässe.

Süsch schreit min Zeche links, dä Wicht

lut vor Schmerze; das isch Gicht!

Weisch was, mir lönd dä Zeche schmerze,

ich liebe Rindsfilet vo Herze.

Es Schlückli Wysse macht mich froh!

S`isch halt e so!

No vor ungfähr 30-40 Johr,

(es chunnt mir fascht wie geschter vor)

fahrt en bsunders hübschi Frau,

vor allem mit viel Oberbau,

bi mir no heftig tief i d`Chnoche

und s`chöme Emotione z`choche

Hüt gaht d`Erregig zwüsche de Hüfte,

meh ab wäg tolle Chuchidüfte.

Meh muess dä Wächsel halt au loh.

S`isch guet e so!

Mit 70 Jahre uf em Buggel,

da bisch ja nümm en junge Schnuggel.

Da muesch halt öppe die au lyde,

das chasch nöd immer ganz vermiede.

So lang dass es no schmerzt und zwickt,

wirsch au no nöd is Gräbli gschickt.

Für s`Zwicke chasch i Drogerie,

zahlsch derfür oder lahsch es sy.

Drum gniesse mir`s und sind no froh

und hoffe, s`blyb no lang e so!